**CinemAG**

*Adrian Grauenfels*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

CinemAG

Pe bulevardul larg cu pomi udaţi de primărie

pe asfaltul proaspăt

pe care licăresc umbrele marilor reclame de neon

plăteşti şi intri

te aşezi în scârţăitul penibil de scaun vechi interbelic

(atenţie! vecina din rândul 4 e tare frumoasă...)

seminţe pe podea, ce nebunie genetică

grotescă necivilizaţie

doar am venit pentru cultură şi emoţii

pentru jalea urinalelor atacate de zombies

pe un ecran pătat de sânge şi dragoste

cu cine oare mă sarutam în pauza de după reclame?

şi cui ceream telefonul cu doar 5 cifre minuscule

(ce uşor era de ţinut minte)

dar uite că s-a făcut întuneric, doar lumina pâlpâie slabă pe feţe

apoi plecăm acasă suspinând, plini de impresii măreţe

ce minunata e viaţa altora spui

şi sala se goleşte, o plasatoare închide uşa de bronz

în urma noastră scaunele rămase singure

îşi îndreaptă spatele

strălucind nostalgii cu ochii lor de catifea.